Nakon što je isto rekao i predsednik stranke Aleksandar Vučić

Glavni odbor Srpske napredne stranke odlučio je na današnjoj sednici da se ide samo na izbore u Beogradu i da neće biti vanrednih parlamentarnih izbora.

Foto: Nenad Đorđević/FoNet

Funkcionerka SNS Maja Gojković je rekla da su se čuli različiti predlozi na Glavnom odboru. Rasprava je trajala dugo i čula su se mišljenja svih članova strane, rekla je ona.

Kako je objasnila Maja Gojković, više od 500 članova GO je bilo za to da se ne ide na parlamentarne izbore, dok su za tu opciju bila četiri glasa. „Ko zna šta može da se desi u budućnosti u Srbiji i Evropi, ali je ova odluka trenutna“, rekla je ona.

Predsednik Srpske napredne stranke (SNS) Aleksandar Vučić rekao je na Glavnom odboru stranke da je njegov predlog da se ide samo na beogradske izbore, a da se sačeka redovan termin za parlamentare izbore.

Moj predlog za vas je da idemo samo na redovne gradske izbore, a da na parlamentarne izbore idemo kada im dođe red, izjavio je Aleksandar Vučić.

Brinem se da u slučaju vanrednih parlamentarnih izbora nećemo moći da razgovaramo o nastavku reformi niti o Kosovu i Metohiji, objasnio je Vučić.

Mi imamo mnogo i drugog posla… Srbija ne može da čeka. Možda ova odluka nije u najboljem interesu Srpske napredne stranke, ali sam lično uveren da je u interesu Srbije, a naš posao je da služimo interesima Srbije, rekao je Vučić.

On je rekao da je Predsedništvo SNS danas razmatralo pitanje izbora, ali da nije postignuta saglasnost.

Prema Vučiću, razlozi za vanredne parlamentarne izbore su mnogo više stranački, a ne državni. On je istakao i da predsednica Vlade Srbije Ana Brnabić i predsednica Skupštine Srbije Maja Gojković imaju njegovu punu podršku.

Postavlja se pred vas težak zadatak… Ne plašimo se ni ako oni dobiju vlast u nekom gradu niti na nekom drugom mestu, rekao je Vučić i optužio svoje političke protivnike da su pljačkali građane Srbije.

Svojim saradnicima je Vučić savetovao da dođu do svakog građanina Beograda i da pokažu kakav je rezultat postigla aktuelna gradska vlast. On je ocenio i da je zahvaljujući sposobnoj gradskoj vlasti u Beogradu uspeo i projekat „Beograd na vodi“, jer su ti ljudi rešavali probleme, a nisu se bavili marketingom.

Vučić je ponovio i da mu je sada žao što nije bolje zaštitio gradonačelnik Beograda kada je napadan zbog Hercegovačke. Očekujem od vas da izađete sa svojim stavovima i mišljenjima, a izjasnićemo se na kraju. Ovo je odluka koji oni nisu očekivali, rekao je Vučić.

On je poručio i da stranka ne sme da bude zatvorena i da ne sme da budu uvek ista lica, nego da mora da bude i novih ljudi. Stranka ima ogromnu odgovornost i vlast i jedan deo naših ljudi je zaboravio na članove naše stranke. Koliko ima situacija da vas iz odbora nisu konsultovali za neku važnu odluku…, upitao je Vučić.

On je ocenio da je SNS u proteklih pet godina napravila velike pomake i uspela smo da ostvarimo rezultate u različitim sferama društvenog života. Visina javnog duga je bila veća od 76 odsto kada sam preuzeo dužnost predsednika vlade, a sada idemo ka tome da bude smanjena na 62 odsto, napomenuo je Vučić.

Spustili smo nezaposlenost na 11,8 odsto, istakao je Vučić.

Snaga naše stranke je u tome da nas najasnažnije podržavaju oni koji su najsiromašniji, a najmanje podrške imamo kod onih koji sebe predstavljaju elitom i najuspešnijima, konstatovao je Vučić. Za svoje političke protivnike je rekao da su uspešni samo u „novcu koji su opljačkali od građana Srbije“.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se